คลัง มอบหมายกรมสรรพสามิตทำแผนจัดเก็บภาษีระยะ 5 ปี ตั้งเป้า 8 แสนลบ.
คลัง มอบหมายกรมสรรพสามิตทำแผนจัดเก็บภาษีระยะ 5 ปี ตั้งเป้า 8 แสนลบ.จากปัจจุบันปีงบประมาณ 2559 กรมสรรพสามิตมีเป้าหมายการเก็บรายได้ 4.96 แสนล้านบาท โดยเวลาในการจัดทำแผนให้เสร็จภายใน 2 เดือน ก่อนเสนอ รมว.คลัง พิจารณาต่อไป
19 ก.พ. 2559

นายสมชัย สัจจพงษ์ ปลัดกระทรวงการคลัง เปิดเผยว่า หลังตรวจเยี่ยมกรมสรรพสามิตแล้วได้ให้สั่งการให้ทำแผนการจัดเก็บภาษีให้มีรายได้เพิ่มเป็น 8 แสนล้านบาทภายใน 5 ปี จากปัจจุบันปีงบประมาณ 2559 กรมสรรพสามิตมีเป้าหมายการเก็บรายได้ 4.96 แสนล้านบาท โดยเวลาในการจัดทำแผนให้เสร็จภายใน 2 เดือน ก่อนเสนอ รมว.คลัง พิจารณาต่อไป
ทั้งนี้ กรมสรรพสามิตมีความยืดหยุ่นในการเก็บภาษีสูง มีการเก็บภาษีบาป ภาษีเพื่อสิ่งแวดล้อม ภาษีเพื่อดูแลสังคม เช่น การบริโภคสินค้าบางประเภทเป็นพิษกับสุขภาพ กรณีของเครื่องดื่มที่มีน้ำตาล ทางกรมสรรพสามิตก็ต้องศึกษาเตรียมพร้อมไว้ หากมีข้อมูลยืนยันทางการแพทย์ที่แน่ชัดว่าเป็นพิษกับสุขภาพจริง จะได้เสนอรัฐบาลเก็บภาษีดังกล่าวทันที
ขณะเดียวกันกรมสรรพสามิตต้องการช่วยดูแลการดำเนินงานขององค์การไพ่และองค์การสุราว่า ควรมีทิศทางการดำเนินการอย่างไรให้มีประสิทธิภาพ รวมถึงการสนับสนุนจัดตั้งกองทุนส่งเสริมผู้ประกอบการส่งออกตามแนวชายแดน ซึ่งต้องใช้เงินประมาณปีละ 200 ล้านบาท ในการคืนภาษีให้กับผู้ส่งออก ซึ่งจะเป็นการช่วยกระตุ้นเศรษฐกิจของไทย
ด้านนายประภาศ คงเอียด รองปลัดกระทรวงการคลัง กล่าวว่า ได้ให้นโยบายการสรรพสามิตในเรื่องการปราบปรามสินค้าที่มีการขึ้นภาษี เช่น กรณีของการขึ้นภาษีบุหรี่ที่ผ่านมาจะทำให้มีการลักลอบบุหรี่เข้ามาขายมากขึ้น นอกจากนี้ให้ศึกษาการเก็บภาษีสินค้าใหม่ ๆ ที่จำเป็นต้องเก็บภาษีให้มากกว่าการเสียภาษีมูลค่าที่เป็นอยู่ ก็ต้องมาเก็บเป็นภาษีสรรพสามิตแทน รวมถึงให้พิจารณายกเลิกแบบเอกสารการขออนุญาตและการเสียภาษีต่าง ๆ ที่ไม่จำเป็น เพื่อทำให้การเสียภาษีสะดวกมากขึ้น